- ISAIAH
- <
- 11
- >

11
David ko gue te ko King bo aratu sanamarukko
1 Bare Jesse*Jesse mu King David ko nuet. Noko gue te tai Jesus aratam: Matthew 1:6,16. ko gue tutugur tam Miri bo supurok, ale tarigiruk, kower bitiruk ale nunguning kaparukko.
2 Se Yawe ko Bur nu kumik ago lilimaruk†John 1:33-34; Luke 4:14-21; Colossians 2:9.
ale ikia sinar se kitigot ningo tuokko;
ale kiti guruga ningo se sokel lilim mu tuokko;
ale ikia ningo se kua Yawe bowa ningi la bagara ko munan ago tuokko.
3 Bore te se, nu kua Yawe bowa ningi bagara ko munan mu ko kua tui se lagarukko.
Noko tuetera kam te mel bo guang ko, motam te arigiso agi due te, mu te me ira sanamaruk ale noko tuetera bitirukko.
4 Nu kariimet kituwura guat ali imi te bagasan mu noko munan ningo diram te nunga nungok burangarukko.
Nu kuring te ali imi lilim memek arigokko;
se kariimet memek alo mu nu balso uwutata memek tamonko.‡2 Thessalonians 2:8b; Hebrews 4:12; Revelation 1:16b; 19:15.
5 Noko ningo diram ko munan mu guang iwita laulan te kaola la anirukko,
ale ko den diram la karo tua ko munan umu guang te kaola ko mayang iwita te tagi kaola la gek kam anirukko.
6 Kausik diwang memek mu, sipsip ilak nunumi me gisan,
bare kam mu te mu bagara suanta bagamonko;
se leopard mu goat gotek ilak nunumi me gisan tala,
bare kam mu te mu arerem la taga animonko;
se koma suanta tala bulmakau gotek se lion ko gotek mu wete la no nungia se
kuriang gotektek nongorak nunumi gimonko.
7 Bulmakau mu bear nongorak ningo la namon gimon,
se nunga gotek alo mu yawarakala la nunumi ago taga animonko;
se lion mu bulmakau sirsir naso iwitatala sirsir naukko.
8 Kuriang gotek mu, ararti memek ko mutim duap te kola gusi se, mutim ningi ko kuting am garukokko, bare memek bo me arigokko.
9 Mu awuk, yu gagi sor tam iwita, Yawe ko ikia ningo mu ali lilim ningi kariimet ago terong ma sapamonko;
bore te se noko duruk laili awote mu yaman ikup bo me ta anirukko.
10 Tom umu te mu Jesse ko gue tutugur te tam bo dal ko gurek iwita tarigi sanamaruk,
se sor saki arigimon, ale ninguru ari ko ikimonko tai bolala awumon se ko bagara kuwim mu nup biya nikim ago anirukko.
11 Ale aking tala, tom umu te Kari Biya ko kariimet motam gotek saki tala Assyria bagasan, se saki Egypt,
se saki Pathros, se saki Cush§Cush sor mu aitak Ethiopia masan.,
se saki Elam, se saki Shinar, se saki Hamath bagasan umu,
se saki tual gotektek lang kaora koma worem kapara te bagasan umu nunga giokko.*We need a map. Or a good explanation, or a reference to a map in the printing.
12 Nu sor saki te ari ikimonko dal gurek umu patawu banguk,
ale Israel ko kariimet sor umu koma koma nobowa naguman bagasan umu nunga gi ilu biguwurokko;
ale Judah ko kariimet parasaman ale ali lilim namaman bagasan umu agotala nunga bolala awurokko.
13 Ephraim ko singi sange Judah kote mu menaruk,
se Judah ko iki paguwura Ephraim kote mu bataga namamonko.
Se udagi Ephraim Judah ilak uwuta nunumi me betemonko.
14 Nuna wete kager ko nunumi nuguting ilumon ale koma worem kapara te Philistia sor mu yam moa silati tamon;
ale arerem la koma worem bausa te kariimet umu nunga melmasak gi sapamonko,
nuna Edom se Moab se Amon ko kariimet nunga gi nobowa ningi nunga awumonko.
15 Se Yawe baluk se Egypt ko gagi kower ninim mu marakukko†Gagi kower ninim balso mu Gagi Red Sea ko kower gotek koma not owore ko balso agila.;
ale yu Euphrates awote kuting sisupurok se marir kowar bo aora biya tairukko,
se nu yu biya gurugok se kower gotektek 7 pela ko aratamon ale maraka namamonko;
se kariimet nusuwik te sor marakam umu kiamon ale taimonko.
16 Nu uwutata ko kariimet motam gotek Assyria bagasan umu nunga lage biya bo,
girakala bo paogam se Egypt beteman ale te taiman uwuta tala, paguk nungok se te pelemon Israel taimonko.

- ISAIAH
- <
- 11
- >

*11:1: Jesse mu King David ko nuet. Noko gue te tai Jesus aratam: Matthew 1:6,16.

†11:2: John 1:33-34; Luke 4:14-21; Colossians 2:9.

‡11:4: 2 Thessalonians 2:8b; Hebrews 4:12; Revelation 1:16b; 19:15.

§11:11: Cush sor mu aitak Ethiopia masan.

*11:11: We need a map. Or a good explanation, or a reference to a map in the printing.

†11:15: Gagi kower ninim balso mu Gagi Red Sea ko kower gotek koma not owore ko balso agila.

© 1985, 2011, 2014 BSPNG