- MATTHEW
- <
- 4
- >

4
Satan Jesus ira ariga te beteram
(Mark 1:12-13; Luke 4:1-13)
1 Asele Bur Laili Jesus ilak sor garagarayam mu te namaram, mu awuk, sor mu te Satan Jesus ira ariga te bitirukko.*Israel kariimet girakala sor garagarayam mu te aolak ilu se, Kaem ko kuring bataguru se gomang maguwukasan: Hebrews 3:8-9. Bare tom Satan sor garagarayam mu te Jesus ira ariga te beteram mu, Jesus Kaem ko kuring diram la karo tuam: Hebrews 2:18; 4:15. 2 Se Jesus day tom 40 na bo me nam ale na ko ninguru kueram. 3 Se Satan kote tairam ale iwita maonam, “Ni Kaem ko Namar agi mu, manga imi balu se bread ko geragukko,” mam.
4 Bare Jesus den koma iwita balam, “Kaem ko batoga te iwita aniso:
‘Kari na inang ko sokel te la me bagoso, bare den aguwaya Kaem ko kuring te arataso mu te sokel ago bagoso.’ ”†Deuteronomy 8:3.
5 Asele Satan Jesus ilak wonong laili Jerusalem namaram, ale temple ko gul kalel biya mu te beteram ale maonam, 6 “Ni Kaem ko Namar agi mu, ting palageko. Mu awuk, Kaem ko batoga te iwita aniso:
‘Nu nika ko, ko engel alo nunga manuk
se kiting duap ningi ka ilumon se
manga te siwik motam atum mu me dagulko,’ mam.”‡Psalm 91:11-12.
7 Bare Jesus nu maonam, “Bare Kaem ko batoga te iwita aniso tala, ‘Ni Kari Biya nika Kaem mu ira ariga te me bitarko.’ ”§Deuteronomy 6:16. Exodus 17:2,7.
8 Asele Satan aking Jesus ilak duruk bo kalel biya wore te nama tarigiman, ale ali ewere ko kingdom suen biya se nunga mel ningo ningo karogo kasuru saparam. 9 Ale maonam, “Ni bugura kulukuru ale ani aip biya perr tui, mu asele ni mel suen biya ani ka kausem mu kisekko,” mam.
10 Bare Jesus maonam, “Satan, tagi toko! Kaem ko batoga te iwita aniso, ‘Ni Kari Biya nika Kaem, umutang la perr tui se nup biya patawu se lagerko.’ ”*Deuteronomy 6:13.
11 Asele Satan nu beteram. Se engel alo taiman ale karo tuman.
Jesus Galilee sor te ura duap beteram
12 Jesus John talipaman mu ko den ikiam mu nu peleram Galilee namaram. 13 Ale Nazareth beteram ale namaram Capernaum bagakaso. Sor mu Zebulun Naphtali nunga sor, Yu Galilee duap te. 14 Munan imi prophet Isaiah ko den balam mu ko nunguning kaparam. Nu iwita balam:
15 “O Zebulun sor, se Naphtali sor,
Yu Jordan ko komasang, koma gagi tua
mu te, Galilee sor, kariimet Kaem ko me ikia wore te anisan:
16 Kariimet tiromorom ningi bagaman
mu nikinang biya bo arigiman;
kariimet kuakoyam tiromorom ningi
bagaman mu nikim nungaram.”†Isaiah 9:1-2.
17 Ale tom umu te Jesus eng am ko ura duap beteram ale den balukaso, “Giris palagalko! Kaem ko kingdom tai pingi aram.”
Jesus ko olekem nunga gia duap beteram
(Mark 1:16-20; Luke 5:2-11; John 1:35-42)
18 Se Jesus Yu Galilee norogen kaoram ale aolak iluwam nama Simon, ko nup bo Peter, se ko uria Andrew ilak pote sapawaman se nungarkam. Nuna ilagala wal tata kari. 19 Se nu nunga maonam, “Nina tairal ani agowom kaoral se ani kariimet nunga gia ko munan ninga kausekko,” mam. 20 Se nuna pasak ala nunga pote mel awu beteman ale kowom karoman.
21 Se namawa Jesus kari launuria ilagala James se John ilak, Zebedee ko kuriang, mu nungarkam. Nuna nonet Zebedee ilak dal ningi baga se nunga pote nunguru burangiwaman se nunga auram. 22 Se nuna den ikiman mu te pasak ala nunga nonet se dal mel ago awu beteman, ale Jesus kowom karoman.
Jesus kariimet kuera ikes ago mu nunga nungurukaso
(Luke 6:17-19)
23 Jesus Galilee sor ningi geraga se, synagogue‡Synagogue mu Juda alo nunga biguwura kawam ko nup, ningi guranek bita se, Kaem nup patawu se, ko den kaukasan ale nunumi manarukasan. koma koma ningi nunga kasurukaso, ale Kaem ko kingdom ko den yawara mu apukaso, ale kariimet kuera ikes duap duap karogo mu nunga nungurukaso. 24 Se noko dugu duap pagam ale Syria sor lilim ningi geragam. Se kariimet kuera ikes duap duap karogo, kuera yaman bibiya, se bur memek ago mu, se kuera pitikpitik barowara ago mu, se nusuwik nuguting tilital, mu nunga gikasan ale arungak kote taikasan, se nu suen la nunga nunguru sapakaso. 25 Kariimet ningo memek suen biya mu Galilee ko ta, Decapolis ko ta, Jerusalem ko, Judea ko, se sor yu Jordan komasang ko, mu ninguru taikasan ale kowom karokasan.

- MATTHEW
- <
- 4
- >

*4:1: Israel kariimet girakala sor garagarayam mu te aolak ilu se, Kaem ko kuring bataguru se gomang maguwukasan: Hebrews 3:8-9. Bare tom Satan sor garagarayam mu te Jesus ira ariga te beteram mu, Jesus Kaem ko kuring diram la karo tuam: Hebrews 2:18; 4:15.

†4:4: Deuteronomy 8:3.

‡4:6: Psalm 91:11-12.

§4:7: Deuteronomy 6:16. Exodus 17:2,7.

*4:10: Deuteronomy 6:13.

†4:16: Isaiah 9:1-2.

‡4:23: Synagogue mu Juda alo nunga biguwura kawam ko nup, ningi guranek bita se, Kaem nup patawu se, ko den kaukasan ale nunumi manarukasan.

© 1985, 2011, 2014 BSPNG