- GENESIS
- <
- 7
- >

7
Yu lom biya aratam
1 Se udagi te Yawe iwita Noah maonam, “Ani ni karkem mu ni keta kariimet ningi ka bagara aolak diram. Buta se ni ka imet kuriang se iton karogo dal ningi nama naguralko. 2 Ni melmasak aolak ilu geragawasan se Kaem koma te ningo, mu suen la nunga ningi kari 7 ta se imet 7 tala nunga gi gi ago namarko. Se mel saki Kaem gomang motam te me anira, mu nunga ningi imet suan la, kari suan la nunga gi gi ago namarko. 3 Ale inangnang suen la nunga ningi kari 7 ta se imet 7 tala nunga gi gi ago namarko. Ni suwuta bitar mu me mena namamonko, udagi te nononga gue paguk ale ali imi te sor terong maukko. 4 Se ubou suanta buring ko mu ani balik se ali imi te tuwik biyala kaparukko, woremkalal 40 ko se tirom 40 ko, se mel suen biya nunga nungem marak bagasan mu nunga menawu saparikko.”
5 Se Noah mel suen biya Yawe balam uwutata beteram.
6 Tom lom biya ali imi te kaparam mu Noah ko yia 600 bagaram se lom kaparam. 7 Se nu ko imet, ko kuriang kari, se nunga imet karogo dal biya mu aragaman se lom biya me nunga maguwuram. 8 Melmasak aolak ilu geragawara, Yawe koma te ningo ta memek ta, se ali awote karangawara, se inangnang mel suen la ilagala ilagala, 9 imet kari, imet kari, Noah kote taiman ale dal aragaman, Kaem Noah maonam butata. 10 Se ubou suanta namaram asele lom biya aratam ale ali iramuram.
11 Noah ko yia 600 mu ko sige 2 se ko day 17 mu te, yu bibiya ali ningi mu barewareng mam ale basukaso. Se kualala taiti kuring pagam se 12 tuwik biyala kapakaso, woremkalal 40 ko, se tirom 40 tala ko.
13 Se tom suanta mu te la Noah, ko imet, ko kuriang ilagala suan, Shem, Ham, Japheth, se nunga imet karogo, mu dal biya mu ningi kasu naguman. 14 Se mel bibiya giarum ningi mu se, mel anapeya lila mu se, mel anapeya karanga geragasan mu se, inangnang se anapeya luman karogo bengesan, mu koma koma agotala dal ningi kapa sapaman. 15 Anapeya mel bibiya gotektek marak bagasan mu Noah kote taiman ale dal ningi kapaman. 16 Se mel suen la marak bagasan mu imet kari, imet kari, dal ningi kapakasan, Kaem Noah maonam butata. Asele Yawe kota dal kuring baguram.
17 Lom biya am kaparam nama day 40 tam, se yu lom ali kiaram kalel biya bausam se dal biya mu pataram. 18 Yu am kalel biya tarigiwakaso, se dal biya mu yu gomang te betela pataram tarigikaso. 19 Se yu biyala nunguningkiri tarigiram, duruk bibiya suen la ira kaluwuram namakaso. 20 Yu tarigiram duruk kalel bibiya nunga kiaram am tarigiram nama 7 metre tam. 21 Se ali awote mel suen biya marak bagara mu kua sapaman: inangnang, wonong ko mel bibiya, giarum ko mel diwang suen la, se mel anapeya ali awote karanga geragasan, se kariimet, am lilim paranga sapaman. 22 Ali te mel suen la marak bagara mu kua muruwuman. 23 Kaem ali ko mel marak bagara suen la nunga menawu saparam; kariimet ta, mel bibiya gotektek ta, ali awote karanga geragasan, se inangnang mu nunga menawu saparam. Noah kota suanta marak bagaram, se awilaya gotek nu ilak dal ningi bagaman mu marak bagaman.
24 Se lom ali lilim kaluwuram nama day 150 tam.

- GENESIS
- <
- 7
- >

© 1985, 2011, 2014 BSPNG